รัฐบาลเร่งแก้ไขปัญหาขาดแคลนแรงงานประมงทะเล พร้อมผ่อนผันให้แรงงานต่างด้าว กลับไปร่วมงานสงกรานต์โดยไม่เสียค่าธรรมเนียมถึงสิ้นเดือนนี้
รัฐบาลเร่งแก้ไขปัญหาขาดแคลนแรงงานประมงทะเล ล่าสุดมีจำนวนเพิ่มขึ้นกว่า 20,000 คน พร้อมผ่อนผันให้แรงงานชาวเมียนมา ลาว และกัมพูชาเดินทางกลับไปร่วมงานสงกรานต์โดยไม่เสียค่าธรรมเนียมถึงสิ้นเดือนนี้ พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยว่า คณะรัฐมนตรีได้มีมติเห็นชอบตามที่กระทรวงแรงงานเสนอเกี่ยวกับการแก้ไขปัญหาการขาดแคลนแรงงานประมงทะเลตามที่สมาคมประมงแห่งประเทศไทยยื่นขอความต้องการแรงงานจำนวน 50,000 คน ล่าสุดได้ดำเนินการอนุญาตให้แรงงานภาคประมงของในปีที่ผ่านมาได้สิทธิทำงานต่อเนื่องอีก 2 ปี โดยให้มารายงานตัวภายในวันที่ 30 กันยายน 2561 จำนวนกว่า 6,000 คน พร้อมอนุญาตให้แรงงานที่มีหนังสือเดินทางสามารถเข้ามาทำหนังสือขอทำงานต่อซึ่งแล้วเสร็จไปเมื่อวันที่ 30 มีนาคม 2562 พบว่า มีผู้มาขอทำงานต่อจำนวนกว่า 5,900 คน อีกทั้งยังจัดทำความร่วมมือกับประเทศเพื่อนบ้านนำแรงงาน 3 สัญชาติ ได้แก่ เมียนมา ลาว และกัมพูชาเข้ามาทำงานจำนวนกว่า 8,200 คน ทำให้มีแรงงานภาคประมงเพิ่มขึ้นจำนวนกว่า 20,000 คน  นอกจากนี้ ในช่วงเทศกาลสงกรานต์ ยังเห็นชอบผ่อนผันให้แรงงานต่างด้าวทั้ง 3 สัญชาติที่มีจำนวนกว่า 3,200,000 คน ได้เดินทางกลับประเทศต้นทางเพื่อเข้าร่วมงานประเพณีสงกรานต์ได้โดยไม่เสียค่าธรรมเนียมพร้อมผู้ติดตามอายุไม่เกิน 18 ปีสามารถเดินทางไป-กลับได้ตั้งแต่วันที่ 5 - 30 เมษายน 2562 ทุกช่องทาง แต่หากกลับหลังนี้จะต้องเสียค่าธรรมเนียมคนละ 2,000 บาท พร้อมกันนี้ยังมอบหมายให้หน่วยงานที่เกี่ยวข้องอำนวยความสะดวกการเดินทางอย่างปลอดภัย หากเกิดอุบัติเหตุ หรือเจ็บป่วยสามารถเข้ารักษาพยาบาลได้ทุกโรงพยาบาลภายใน 72 ชั่วโมง และยังเปิดศูนย์ 1506 ให้ความช่วยเหลือด้านต่างๆ